題趙鈐家墨牛圖
作者：周紫芝
朝代：宋

paragraphs: 昔我築室花姑川，短蓑青帽耕春田。
一犁落盡菖葉雨，雙犢自分春草眠。
向晚歸來臥牛背，小巷疏林日猶在。
繫牛柳下門未關，鄰翁攜酒牛邊醉。
回頭往事無十年，田入富家牛賣錢。
草荒春隴賊燒屋，十口有家無一椽。
眼昏頭禿不如意，此畫一見心惘然。
河間豈是田家子，書多自可天禄比。
平生眼厭玉驊騮，水牯作圖聊復爾。
北陌東阡喚未歸，空遣農人告春事。
田間望月看吳牛，老子從來乃如此。
便當火急解龍泉，換取四蹄耕雨水。